"SETSWANA PUO YA GAE R-3 MOPHATO 1 SETSWANA PUO YA GAE DITLHOKEGO TSA KGWEDITHARO KGWEDITHARO 2 PUISO LE MEDUMOPUO NAKO E E TSHITSINTSWENG YA GO RUTA Bonnye jwa nako: Diura di le 4 metsotso e le 30 mo bekeng Bogolo jwa nako: Diura di le 5 mo bekeng DITENG/ DIKGOPOLO/DIKGONO Temogo ya medumopuo ya letsatsi le letsatsi/ditirwana tsa medumopuo, metsotso e le 15: Ruta medumo ya tlhaka e le nngwe e e setseng (ditumanosi di le 3 le ditumammogo di le 13) fa kgweditharo e ela go fela, tswelela ka ditirwana tsa temoso ya medumo le tsa popo ya mafoko. • Farologanya magareng ga medumo ya ntlha e e farologaneng ya mafoko ka kutlo • Supa kamano ya medumo mo bontsing jwa ditlhakanngwe. • Tsaya karolo mo ditirwaneng tsa temoso ya medumo mo phaposing yotlhe: tswakanya medumo [e-ma > ema]; kgaoganyo ya mafoko [ema > e-m-a]; go emisetsa tumammogo le tumanosi ka go tshameka ka mafoko [emisetsa p mo go ema go bopa epa] • Aga mafoko o dirisa medumo e o ithutileng yona (ba, be, bi, bo, bu) bonnye masika a mafoko a le mabedi ka beke. • Bopa le go kgaoganya mafoko a a bonolo a a simololang ka tumammogo e le nngwe mme karolo ya bofelo ya noko e raeme, sk. ema, ima, oma, ba supe morumo • Kgobokanya mafoko a a tlwaelegileng a setlhopha se le sengwe sk. aga, ema, ima, oma, ala, ata, lala, lapa, laya jj. • Buisa medumo ya mafoko mo dipolelong le mo ditlhangweng tse dingwe Ditirwana tsa puiso tsa letsatsi le letsatsi: Puisokopanelo ya ditlhopha ya letsatsi le letsatsi (ditlhopha di le 2 mo letsatsing) le nako ya puisokopanelo di dirwa ga 2-3 mo bekeng Puisokopanelo Dithuto tsa barutwana botlhe di dirwa ga 2-3 ka beke mo metsotsong e le 15, o dirisa bonnye setlhangwa se le sengwe mo bekeng: morutabana o bontsha barutwana botlhe sekao ka ga dikgato. Fa o buisa, bontsha dikgono tsa go ribolola bokao jwa tiriso ya medumopuo le ditogamaano tse dingwe tse di akaretsang tshekatsheko ya metlhala ya tiriso le popego. Leba togamaano ya menwana e metlhano. Simolola go ruta barutwana dikgato tse fa ba rakana le mafoko a ba sa a itseng • Buisang dibuka tse dikgolo kgotsa ditlhangwa tsa mokwalo o o godisitsweng le morutabana • Dirisa ditshwantsho go bonelapele gore kgang e ka ga eng • Ranola ditshwantsho go itirela kgang ya gago, ke gore, o ‘buise’ ditshwantsho • Dirisa metlhala le ditshwantsho mo ditlhangweng go di tlhaloganya • Buisana ka kgang, o supe ntlhakgolo mo setlhangweng, baanelwagolo jj. • Araba mefuta e e farologaneng ya dipotso go tswa mo ditlhangweng tse di buisitsweng, go akaretsa le mefuta ya dipotso tsa maemo a a kwa godimo • Buisanang ka tiriso ya ditlhakakgolo le dikhutlo Puisokaelo ka ditlhopha: Morutabana o dira le ditlhopha di le pedi letsatsi le letsatsi, a dirisa metsotso e le 15 le setlhopha sengwe le sengwe. Setlhopha se sengwe le sengwe se dira le morutabana gabedi ka beke. Morutabana o dira le barutwana ba bokgoni jo bo tshwanang, a nyalanya barutwana le ditlhangwa mo maemong a go ruta. Ditlhangwa tsa puiso tse di tlhophilweng ka seemo di tla dirisiwa ka bontsi. Ruta barutwana go itekola fa ba buisa, mo karolong ya temogo ya mafoko le mo go a tlhaloganyeng. Barutwana ba rutwa go botsa: (A e duma sentle? A e bonala sentle? A e dira kakanyo?) Bontsha dikgato mo puisokopanelong mme o di dirise ka tshegetso mo puisokaelong. • Buisetsa kwa godimo go tswa mo bukeng ya gago mo setlhopheng sa puisokaelo le morutabana, ke gore, setlhopha sotlhe se buisa kgang e e tshwanang • Dirisa medumopuo, metlhala ya tiriso le mafoko a a nnang a le teng mo phaposiborutelong fa o buisa • Simolola go itekola fa o buisa, mo karolong ya go lemoga mafoko mmogo le go a tlhaloganya • Tswelela go aga tlotlofoko e e tla nnang e le teng mo phaposiborutelong go tswa mo lenaneong la puiso e e sa rulaganyediwang, ditlhatlhamano tsa puiso tse di tlhophilweng ka seemo le lenaaneng la mafoko a a tlhagelelang kgapetsakgapetsa CAPS 61"